b'\n_START_ARTICLE_\nLetali\xc5\xa1\xc4\x8de Edvarda Rusjana Maribor\n_START_SECTION_\nZgodovina\n_START_PARAGRAPH_\nLeta 1953 je bilo s strani letalskega kluba zgrajeno na sedanji lokaciji nadomestno travnato letali\xc5\xa1\xc4\x8de Skoke za potrebe Letalskega centra Maribor, ker je bilo prej\xc5\xa1nje klubsko letali\xc5\xa1\xc4\x8de Maribor Tezno prenevarno za letenje. V \xc4\x8dasu 1953 do 1976, ko je delovalo samo travnato letali\xc5\xa1\xc4\x8de, se je na tej lokaciji iz\xc5\xa1olalo preko 1000 pilotov.  Z \xc5\xbeeljo \xc5\xa0tajerske regije po ve\xc4\x8dji povezanosti s svetom, se je leta 1976 dokon\xc4\x8dno izgradilo letali\xc5\xa1\xc4\x8de za mednarodni promet na isti lokaciji in ima v tej podobi \xc5\xa1e danes dve steze: travnato in asfaltno. Letali\xc5\xa1\xc4\x8de so za komercialni promet odprli maja 1976. _NEWLINE_V \xc4\x8dasu Jugoslavije je bil glavni prevoznik JAT, ki je letel ve\xc4\x8dinoma v Beograd in na obalo Jadrana. V zgodnjih 1990 letih je bilo rekordno \xc5\xa1tevilo potnikov, kar 85.000 letno, prepeljanih pa je bilo pribli\xc5\xbeno 700 ton tovora. Leta 1999 so prenovili letali\xc5\xa1ko stezo, leto 2000 pa \xc5\xa1e letali\xc5\xa1ko plo\xc5\xa1\xc4\x8dad. Leta 2002 je bila dru\xc5\xbeba Aerodrom Maribor d.o.o. v celoti prodana podjetju Prevent Global d.d. iz Slovenj Gradca. Leta 2005 je bil obnovljen sistem za instrumentalno pristajanje ILS CAT I. ter transformatorsko razdelilne postaje. Bilo je mati\xc4\x8dno letali\xc5\xa1\xc4\x8de dru\xc5\xbebe Slovenian Spirit, ki je ponujala redne lete v Pariz in Salzburg, prav tako pa veliko \xc4\x8darterskih letov v obalna mesta. Od 5. junija 2007 do 27. marca 2008 so na letali\xc5\xa1\xc4\x8du pristajala letala nizkocenovne letalske dru\xc5\xbebe Ryanair, ki so ob torkih, \xc4\x8detrtkih in sobotah letela v London-Stansted in nazaj. 22. februarja 2008 se je Vlada Republike Slovenije na predlog mariborskega letali\xc5\xa1\xc4\x8da in dr\xc5\xbeavljana Silva \xc5\xa0kornika odlo\xc4\x8dila, da bo Letali\xc5\xa1\xc4\x8de Maribor tudi preimenovala. Tako so ga 15. junija 2008, ko je tam potekal velik mednarodni letalski miting, uradno preimenovali v Letali\xc5\xa1\xc4\x8de Edvarda Rusjana Maribor. Ime nosi po pionirju slovenskega letalstva Edvardu Rusjanu._NEWLINE_21. novembra 2012 so odprli popolnoma nov terminal, vreden 15 milijonov evrov, ki bo omogo\xc4\x8dal prevoz 600,000 potnikov na leto. Leta 2013 je bila prenovljen \xc5\xa1e stari potni\xc5\xa1ki terminal. Prevent Global je Aerodrom Maribor d.o.o. prodal novemu lastniku, podjetju AvioFun d.o.o. iz Libeli\xc4\x8d, ki je tako postal 100% lastnik letali\xc5\xa1\xc4\x8da. V tem letu je bilo prepeljanih kar 15,000 potnikov, enkrat ve\xc4\x8d kot leto prej. Oktobra 2014 je Delavska hranilnica d.d. odkupila ve\xc4\x8dinski dele\xc5\xbe letali\xc5\xa1\xc4\x8da. Z dokapitalizacijo skoraj enega milijona evrov Delavska hranilnica d.d. kupila 57% dele\xc5\xbe, podjetju AvioFun d.o.o. pa je ostal 43% dele\xc5\xbe. Od 1. junija 2015 je bila vzpostavljena povezava London-Southend ter avtobusna povezava z glavno avtobusno postajo v Mariboru (vmesna postaja v Ho\xc4\x8dah). Povezava z Londonom je trajala do konca septembra 2015. Lete je opravljala Adria Airways.  Od 9. junija 2015 je Delavska hranilnica d.d., potem ko je odkupila \xc5\xa1e preostali 43% dele\xc5\xbe od podjetja AvioFun d.o.o., postala edina ter s tem 100% lastnica Aerodroma Maribor d.o.o., ki upravlja z mariborskim letali\xc5\xa1\xc4\x8dem.\n_START_SECTION_\nDestinacije\n_START_PARAGRAPH_\nV za\xc4\x8detku avgusta 2018 je VLM Airlines odpovedal \xc5\xa1e zadnjo redno linijo iz mariborskega letali\xc5\xa1\xc4\x8da.'